ಯಡಿಯೂರಪ್ಪ ಬಳಿಕ ಬಸನಗೌಡ ಪಾಟೀಲ್ ಯತ್ನಾಳ್ ಗೆ CM ಪಟ್ಟ : ಹೊರಟ್ಟಿ ಹೊಸ ಬಾಂಬ್ ಬೆಂಗಳೂರು ಬಿ.ಎಸ್. ಯಡಿಯೂರಪ್ಪ ನಂತರ ಶಾಸಕ ಬಸನಗೌಡ ಪಾಟೀಲ್ ಯತ್ನಾಳ್ ಅವರ ರಾಜ್ಯದ ಮುಂದಿನ ಸಿಎಂ ಆಗುತ್ತಾರೆ ಎಂದು ಎಂಎಲ್ ಸಿ ಬಸವರಾಜ ಹೊರಟ್ಟಿ ಹೊಸ ಬಾಂಬ್ ಸಿಡಿಸಿದ್ದಾರೆ. ನಗರದಲ್ಲಿ ಸುದ್ದಿಗಾರರೊಂದಿಗೆ ಮಾತನಾಡಿದ ಹೊರಟ್ಟಿ, ಶಾಸಕ ಯತ್ನಾಳ್ ಅವರು ಹದಿನೈದು ದಿನಗಳ ಹಿಂದೆ ನನ್ನ ಜೊತೆ ಮಾತನಾಡಿದ್ದು, ನಾನೇ ಸಿಎಂ ಆಗುತ್ತೇನೆ ಎಂದು ಹೇಳಿದ್ದಾರೆ. ಹೈಕಮಾಂಡ್ ಕುಮ್ಮಕ್ಕು ಇಲ್ಲದೇ ಈ ಹೇಳಿಕೆ ಅಸಾಧ್ಯ. ಬಿಎಸ್ ವೈ ನಂತರ ನಾನೇ ಸಿಎಂ ಎಂದು ಯತ್ನಾಳ್ ಬಾಯಿಯಿಂದ ಬಂದಿದೆ ಎಂದರು. ಯತ್ನಾಳ್ ಗೆ ಪ್ರಧಾನಿ ಮೋದಿ ಕೃಪಾಕಟಾಕ್ಷವಿದ್ದು, ಕೇಂದ್ರ ನಾಯಕರ ಸಂಪೂರ್ಣ ಬೆಂಬಲವಿದೆ. ಹೀಗಾಗಿ ರಾಜ್ಯ ಬಿಜೆಪಿ ನಾಯಕರು ಯತ್ನಾಳ್ ವಿರುದ್ಧ ಕ್ರಮ ಕೈಗೊಳ್ಳಲು ಹಿಂದೇಟು ಹಾಕುತ್ತಿದ್ದಾರೆ ಎಂದರು.